ROZHODNUTIE RADY
z 22. decembra 2004
o uzavretí dohody medzi Európskym spoločenstvom a Sanmarínskou republikou, upravujúcej opatrenia rovnocenné s tými, ktoré sú ustanovené v smernici Rady 2003/48/ES o zdaňovaní príjmu z úspor v podobe výplaty úrokov
(2005/357/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 94 v spojení s prvým pododsekom odseku 2, prvým pododsekom odseku 3 a odsekom 4 článku 300,
so zreteľom na návrh Komisie,
so zreteľom na stanovisko Európskeho parlamentu (1),
keďže:
(1)
Dňa 16. októbra 2001 Rada splnomocnila Komisiu, aby so Sanmarínskou republikou rokovala o dohode, ktorá by zaručila prijatie opatrení rovnocenných s tými, ktoré sa musia uplatňovať v rámci Spoločenstva na zabezpečenie účinného zdaňovania príjmu z úspor v podobe výplaty úrokov.
(2)
Text dohody, ktorá je výsledkom rokovaní, je v súlade s negociačnými smernicami, ktoré boli schválené Radou. K tomuto textu je priložené memorandum o porozumení medzi Európskym spoločenstvom a jeho členskými štátmi na jednej strane a Sanmarínskou republikou na strane druhej, ktoré je pripojené k rozhodnutiu Rady 2004/903/ES (2).
(3)
Uplatňovanie ustanovení smernice 2003/48/ES (3) závisí od toho, či Sanmarínska republika uplatní opatrenia rovnocenné s opatreniami ustanovenými v tejto smernici v súlade s dohodou, ktorú táto krajina uzavrela s Európskym spoločenstvom.
(4)
V súlade s rozhodnutím 2004/903/ES a s výhradou prijatia, v neskoršom dátume, rozhodnutia o uzavretí dohody bola dohoda podpísaná v mene Európskeho spoločenstva 7. decembra 2004.
(5)
Táto dohoda by mala byť schválená v mene Spoločenstva.
(6)
Je potrebné ustanoviť jednoduchý a rýchly postup pre možné úpravy príloh I a II k tejto dohode,
ROZHODLA TAKTO:
Článok 1
Dohoda medzi Európskym spoločenstvom a Sanmarínskou republikou, upravujúca opatrenia rovnocenné s tými, ktoré sú ustanovené v smernici Rady 2003/48/ES o zdaňovaní príjmu z úspor v podobe výplaty úrokov, sa týmto schvaľuje v mene Európskeho spoločenstva.
Text dohody je pripojený k tomuto rozhodnutiu (4).
Článok 2
Komisia je týmto oprávnená schváliť v mene Spoločenstva zmeny a doplnky k prílohám k dohode, ktoré zabezpečia, že budú zodpovedať údajom súvisiacim s príslušnými úradmi podľa oznámení uvedených v článku 5 písm. a) smernice 2003/48/ES a v prílohe k nej.
Článok 3
Predseda Rady vykoná oznámenie uvedené v článku 16 ods. 1 dohody v mene Spoločenstva (5).
Článok 4
Toto rozhodnutie sa uverejní v Úradnom vestníku Európskej únie.
V Bruseli 22. decembra 2004